燈籠
作者：陸游
朝代：宋

paragraphs: 我年十六遊名場，靈芝借榻棲僧廊。
鐘聲纔定履聲集，弟子堂上分兩廂。
燈籠一様薄臘紙，瑩如雲母含清光。
還家欲學竟未暇，歲月已似奔車忙。
書生白首故習在，顛倒簡牘紛朱黄。
短檠雖復作老伴，目力眩晃不可常。
平生所好忽入手，摩挲把挈喜欲狂。
蘭膏瀲灔支達旦，秋雨蕭瑟輸新涼。
討論廢忘正塗乙，遂欲盡發萬卷藏。
所嗟衰病終難勉，非復當年下五行。